section_heading: Povijest
paragraph_text: Vremenom se na relativno širokom prostoru između Sokoca i Vlasenice ukazala potreba za administrativnim središtem, koje bi obuhvaćalo sela kojima su okolna naselja gradskog tipa bila relativno daleka. Dolaskom Austrougarske izgrađena je i uskotračna željeznička pruga na potezu Zavidovići - Olovo - Han Pijesak - Kusače (s mnogim sporednim šumskim ograncima), a zatim i cesta duž starog karavanskog puta. Ovo je povećalo značaj Han Pijeska, pa se postupno oko nekadašnjeg hana počelo oblikovati i naselje radnika – drvosječa, koje se prvi put spominje 1895. godine.